Nord-Norge kupper været på 17. mai
Det har i lang tid vært meldt grått og kaldt på 17. mai, men nå ser det ut som om solen smiler til nordlendingene i år. - Vi har jo helt fantastisk vær allerede i dag, og det vil holde seg til i morgen når vi heiser flagg og går i tog, sier vakthavende meteorolog for Nord-Norge ved Meteorologisk Institutt, Amelie Henden. Hun kan fortelle at det blir Nord-Norge som blir den store værvinneren på 17. mai, og spesielt Finnmark. Pasvik i Sør-Varanger kan få temperaturer opp mot 20 grader. Sjekk været der du er påpent.no Henden forteller at det vil komme et lite skydekke utover dagen både over de nordligste fylkene, men at folk ikke trenger å bekymre seg. - Dette blir et tynt skydekke, så folk vil oppleve dette som fint vær fordi solen skinner gjennom skyene, sier hun. Når 17. mai takker for seg på kvelden, gjør været det samme. - Det kan komme litt nedbør, men det er på kvelden og da er folk ferdig med å være ute og spise is, sier den blide meteorologen på telefonen.Hennes kolleger på både Østlandet og Vestlandet er ikke like optimistisk og varsler at 17. mai blir en kald og kjølig opplevelse. Spesielt Vestlandet trenger ikke rope hurra for været. - Det ser ikke bra ut for Vestlandet. Det er et nedbørsområde som kommer fra øst nå, og det har allerede begynt å regne over Rogaland i dag. I morgen vil denne fronten ligge over hele Vestlandet og det vil være en kjølig og våt opplevelse for de fleste, sier vakthavende meteorolog Martin Grønrød.Han kan fortelle at det vil komme nedbør fra Bergen og sørover med temperatur på rundt seks til åtte grader. Nordvestlandet får det hakket bedre med åtte til ni grader og litt mindre fare for nedbør. I tillegg vil nedbøren komme som snø over 700-800 meter på Vestlandet. Et lyspunkt i den ellers så grå værprognosen er at det kan bli bedre vær fra kvelden av.Østlandet må belage seg på et ustabilt og grått vær. Det kan bli bedre utover ettermiddagen, og der vil vinnerne være Agder-fylkene og Telemark. Temperaturene er ikke noe å rope hurra for her heller. - Det blir kjølig. Rundt ti grader, men hvis sola skulle være så snill og dukke opp så spretter det kanskje opp et par grader, sier vakthavende meteorolog for Østlandet, Arild Mentzoni. Hvordan feirer du 17.mai? Her kan du sende inn dine bilder! Samtidig forteller han at nedbøren vil komme som snø over 1000 til 1200 meter, og at det er allerede mye snø på fjellet. - Det har ikke smeltet så mye etter at vi ble ferdig med varmen i mars, sier han.
Mens både østlendingene og vestlendingene må kle på seg kan nordlendingene for en gangs skyld kle av seg i solen på 17. mai.